Протокол от публично изслушване на кандидатите за съдебни заседатели за Окръжен съд Бяла слатина, мандат 2024-2027 г

**На основание чл. 66 и сл. от Закона за съдебната власт и Решение № 969 / 25.05.2023 г. на Общински съвет Бяла Слатина, на 01.08.2023 г. от 16.00 часа в заседателната зала на Общински съвет Бяла Слатина, ул. „Климент Охридски“ № 76, гр. Бяла Слатина, се проведе публично изслушване на кандидатите за съдебни заседатели за Окръжен съд Враца, мандат 2024-2027 г.**

На заседанието присъстваха следните членове на Комисия по нормативна уредба и конфликт на интереси, определена с Решение № 969 / 25.05.2023 г. за комисия по провеждането на процедурата по избор на кандидати за съдебни заседатели:

Ангел Ангелов – председател на КНУКИ и водещ процедурата по изслушването;

Александър Алексиев - член

Петьо Шишков – член

Цветелина Йотова - член

Цветелина Късльовска - член

Отсъстваха:

Борислав Попов

Николай Николов – служебно възпрепятстван

На заседанието присъстваха още: представители от Общинска администрация

**Ангел Ангелов:**  Добър ден, днес следва да се проведе изслушване на  кандидатите за позицията съдебен заседател. Тази позиция е изключително отговорна, тъй като те влизат в състава на съда, който разглежда наказателните дела от общ характер, които са с голяма тежест в Окръжен съд – Враца и следва да е налице една справедлива, обективна и съобразена с доказателствата позиция на съдебния заседател, по отношение на това, дали лицето е виновно, извършило ли е то престъплението и какво наказание следва да му бъде наложено. Поради това процедурата в ЗСВ е толкова сериозна, следва да бъдат спазени много изисквания, срокове, публикуване в сайта, на местни ежедневници, за да се осигури нейната прозрачност.

Със свое Решение № 969 / 25.05.2023 г. Общински съвет Бяла Слатина,  одобри процедурата за избор на съдебни заседатели, комисията по провеждане на избора и съответно сроковете. След като изтече срокът за подаване на документи комисията се събра и установи, че има подадени документи от 2 кандидати – достатъчни според нуждите на Окръжен съд Враца от представители на община Бяла Слатина. На днешния ден следва да се проведе публично изслушване на кандидатите за съдебни заседатели, които вече са минали първия етап, а именно предоставените от тях документи са одобрени от комисията. Изслушването може да бъде от целия ОбС или само от комисията, която е избрана за това. Всички общински съветници, гласувайки датата за провеждане на изслушването са известени за това, но вероятно са служебно ангажирани и затова не присъстват в залата. Съгласно изискванията на ЗСВ, списъкът с кандидатите бе публикуван на сайта на общината, но няма постъпили въпроси и становища съгласно чл. 68а, ал. 2 от ЗСВ.

Протоколът от това публично изслушване ще бъде публикуван на интернет страницата на общината, а докладът за предлагането на определени лица за съдебни заседатели ще бъде внесена за разглеждане на заседанието на Общинския съвет, което ще се проведе през месец август., след което решението на ОбС, заедно с пълната документация ще бъде изпратена на Апелативен съд София, защото окончателната оценка, дали лицата покриват всички изискуеми елемента на ЗСВ е предоставена в компетентността на Общото събрание на съдиите от Апелативен съд София, т.е. нашата преценка е предварителна, но е важна, защото именно обществеността следва да избере съдебните заседатели, които ще осъществяват чрез тях  контрола по отношение на това, какви следва да бъдат наказанията за извършените престъпления.

От определената с Решение № 969 / 25.05.2023 г. на Общински съвет Бяла Слатина комисия присъстват 5 члена, отсъстват 2-ма по уважителни причини – кворумът е достатъчен за провеждане на изслушването. Тъй като съгласно изискванията на чл. 68а от ЗСВ се изисква комисията да изслуша всеки от кандидатите, вие ще бъдете изслушани по азбучен ред:

|  |  |
| --- | --- |
| 1  | Дарина Георгиева Кръстева - Вълешкова |
| 2 | Теменуга Александрова Радкова |

Преди самото изслушване, по искане на член от комисията подадените документи бяха разгледано отново и се установи, че представената от Теменуга Радкова диплома не е нотариално заверена. След кратки дебати комисията реши да допусне Теменуга Радкова до изслушването, като й даде срок до 10.08. да представи заверено копие от дипломата си, за да бъде включена в представения до общинския съвет доклад. Комисията реши да се събере отново на 10.08, за да провери дали е предоставен нужния документ и да вземе окончателно решение дали да фигурира Теменуга Радкова в доклада на комисията като кандидат за съдебен заседател.

По решение на комисията на кандидатите бяха зададени едни и същи въпроси, тъй като нямаше постъпили други въпроси съгласно чл. 68а, ал. 2 от ЗСВ.

Зададените на кандидатите въпроси бяха следните:

1. Кое е основното, което Ви мотивира да подадете заявление за кандидат за съдебен заседател?
2. Ако бъдете избран/а за съдебен заседател, дали в досегашната си практика сте работили с обществеността, т.е. близко ли сте до проблемите на обществеността и готов/а ли сте, казусите, които се разглеждат, да изразите мнението на гражданите?
3. Вие като съдебен заседател можете ли да отстоявате Вашият глас, а не да се съобразявате с този на съда или другите членове на състава?

**Всеки от кандидатите представи своето становище по поставените въпроси.**

**Ангел Ангелов:**  Уважаеми кандидати, първо, аз като председател на комисията, искам да Ви благодаря, за това, че Вие намерихте сили в себе си да участвате в тази процедура! Ние ще довършим процедурата, ще изготвим доклада до ОбС, който е компетентният орган, който ще вземе окончателно решение, но аз се надявам че колегите ще споделят мнението на комисията. Аз лично се убедих във вашите мотиви, които изложихте пред комисията и отговорите, които дадохте на въпросите, намирам че сте достойни да бъдете съдебни заседатели в Окръжен съд - Враца. И ако, разбира се, съдиите от общото събрание на, Ви изберат за съдебни заседатели, аз съм сигурен, че достойно ще представите белослатинската общественост. Съдебните решения, които вземате ще бъдат справедливи, законосъобразни и изцяло подчинени на вашето дълбоко вътрешно убеждение. Желая Ви успех по-нататък в процедурата. Надявам се, че всичко ще завърши добре за всеки един от Вас. Благодаря Ви за участието. Комисията продължава своята работа!

**ВОДИЛ ПРОТОКОЛА: ВОДЕЩ ПРОЦЕДУРАТА**

 **ПО ИЗСЛУШВАНЕТО:**

 / Н. Петрова/ / Ангел Ангелов **/**